ডবল ইঞ্জিন বিহারে জঙ্গলরাজ, কী বললেন নীতীশ?

কলকাতা: বিহারের (Bihar) নওয়াদা (Nawada) জেলায় আগুন লাগিয়ে দেওয়া হল তফশিলিদের (Scheduled Caste) বস্তিতে। ‘রবিদাস’ এবং ‘মাঞ্ঝি’ সম্প্রদায়ের মানুষদের ২১টি ঘর পুড়ে ছাই। অভিযোগ, আর এক তফশিলি জাতি পাসোয়ানদের একটি দল এই কাণ্ড ঘটিয়েছে। এও অভিযোগ, সরকারি জমি জবরদখল করতেই এই অপরাধ সংঘটিত হয়েছে।

পুলিশ জানিয়েছে, নওয়াদার কৃষ্ণনগর মহাদলিত আবাসস্থলে সন্ধে ৭টার দিকে এই ঘটনা ঘটেছে। ওই আবাসস্থলে মহাদলিত পরিবারবর্গের ৮০টি ঘর ছিল। পুলিশের দাবি, পুড়েছে ২১টি ঘর। কিন্তু বেসরকারি সূত্র মতে ক্ষতিগ্রস্ত হয়েছে তার চেয়েছে অনেক বেশি। দ্রুত ঘটনাস্থলে পৌঁছয় দমকল বাহিনী। রাত ১১টার মধ্যে আগুন নেভাতে সক্ষম হয় তারা।

আরও পড়ুন: কেন্দ্রীয় মন্ত্রীর জনসভা মঞ্চ থেকে রাগে চেয়ার ছুড়লেন বিজেপি নেতা

নন্দু পাসোয়ান সহ ১০ জন স্থানীয় বাসিন্দাকে গ্রেফতার করা হয়েছে। পুলিশ সূত্রে খবর, পাসোয়ান সম্প্রদায়ের লোকজন ওই বস্তির বাসিন্দাদের এলাকা ছাড়ার হুমকি দিয়েছিল আগেই। এমনকী বুধবার আগুন লাগানোর আগে ভয় দেখানোর জন্য নন্দু পাসোয়ান ও তার দলবল হাওয়ায় গুলিও চালায়।

এই ঘটনায় উচ্চপর্যায়ের তদন্তের নির্দেশ দিয়েছেন বিহারের মুখ্যমন্ত্রী নীতীশ কুমার (Nitish Kumar)। রাজ্যের আইন-শৃঙ্খলা বিভাগের এডিজিকে অকুস্থলে পৌঁছনোর নির্দেশ দিয়ে তিনি বলেছেন, দোষীদের কঠোরতম শাস্তি হবে, একজন দোষীকেও ছাড় দেওয়া হবে না।